ییلہ میہ امین کامل سنز نٔو شعرہ سۅمبرن تیار کٔر، ٲخرس پیٹھ رود سوال امہ کہ ناوک۔ کامل صابن اوس نہ کانہہ ناو دیتمت، تکیازِ تمۍ ٲس نہ اتھ پانہ کانہہ کتابی شکل دژمژ۔ ییتہ ییتہ میہ یا تس کانہہ چیز اتھہِ آو بہ رودس ٹایپ کران۔ کتابہِ منز شامل شروعات چہ نظمہ یم 1970 دوران لیکھنہ آسہ آمژہ تہ نیب رسالس منز آسہ تمنے دۅہن چھپیمژہ، آسہ نہ کنہِ کتابہِ مںز شامل حالانکہ "پدس پود ژھاے” ٲس تمنے دۅہن چھپیمژ۔ تتھ منز ہیکہ ہن تم شامل گژھتھ۔ تم نظمہ یمن منز قصیدہ تہ چھہ کرِ میۍ اتھ کتابہِ منز شامل۔
بہرحال، پوتس اوس سوال کتابہِ ہندِ ناوک۔ کامل صابس پرژھنہ بجایہ خبر کیازِ لوگس بہ پانے سوچنہِ۔ مگر سیتی سوچم نہ کتاب چھیہ تسنز ناو تہِ تھاویس سے، ترتیب دنہ سیتۍ کیا گوو۔ میہ چھہِ یاد تمۍ سندۍ لفظ ییلہ میہ تس پرژھ۔ دوپن "تھاوس کینژھا”۔ میہ اوس گۅڈے ژیونمت زِ کامل اوس پننہِ شعری شخصیژ نش اوت تام الگ تہ واریاہس حدس تام بےنیاز تہ بے تعلق سپدمت۔ یہ کتاب اوسس بہ پننی شوقہ تیار کران۔
میہ آیہ امۍ سنزن شعرہ سۅمبرنن ہندۍ ناو برونہہ کن۔ اکھ "مس ملر” ترٲوتھ یۅس اکھ ابتدایی کوشش ٲس، وچھ میہ زِ امۍ چھہِ تمام کتابن ہندۍ ناو ترین لفظن پیٹھ مشتمل کرۍ متۍ۔ یہند ناول "گٹہِ منز گاش” چھہ تریہ لفظ، منزم لفظ، لاحقہ’منز’ چھہ دۅن اندن ہندین لفظن منز رشتہ قایم کران۔ امی وقتچ بیاکھ کتاب "کتھہِ منز کتھ” تہِ چھہِ تریہ لفظ تہ یمن درمیان تہِ چھہ یتھے تعلق۔ امہ پتے یۅس کتاب برونہہ کن آیہ، سۅ ٲس یہنز دویم شعرہ سۅمبرن "لوہ تہ پروہ”۔ امہ کتابہِ کور کامل کاشرِ شاعری ہنزن توانا آوازن منز شامل۔ امیک ناو تہِ چھہ ترین لفظن پیٹھ مشتمل۔ اتھ منز چھہ منزم لفظ، حرف اتصال۔
شعرہ سۅمبرنہ یم امۍ امہ پتہ پیش کرِ آسہ امۍ سندس نٔوس اسلوبس مزید مستحکم کران تہ امی نسبتہ چھہِ تمن ہندۍ ناو تہِ غیر روایتی۔ "بییہ سے پان” تہ "پدس پود ژھاے”، یم دوشوے ناو تہِ چھہِ ترین لفظن پیٹھ مشتمل، مگر یہندۍ منزیم لفظ چھہِ تکرار پیش کرنہ بدلہ ناون ہندv ارتقا تہ تنوعس کن اشارہ کران۔ اتھۍ چیزس سٔنتھ کور میہ فیصلہ زِ ناو گژھہِ ترین لفظن پیٹھ مشتمل آسن۔ ییژ ہن ٲس طے، مگر کیا؟ تہِ طے کرُن اوس مشکل، تکیازِ یہ شاعری اوسس بہ مرتب ضرور کران مگر یہ ٲس نہ میانۍ شاعری۔ میہ آو خیال زِ پننۍ دخل اندازی کم کرنہ خاطرہ کرہ بہ ناو امۍ سندی کنہِ شعرہ منز اخذ۔ یہ اوسم معلوم زِ یہ آسہِ امۍ سنز ٲخری شعرہ سۅمبرن، امہ کنۍ زِ امۍ ٲس 1980 برونہے شاعری تقریبا تراومژ۔ امہ پتہ چھیہ امۍ اکا دکا غزلو علاوہ زہ ژور نظمہ لیچھمژہ یم کشیرِ ہندین تواریخی حالاتن متعلق چھیہ۔ امہ قسمہ چہ نظمہ لیکھنک دس تُل امی۔
یہ خیال تھٲوتھ زِ یہ آسہِ امۍ سنز ٲخری شعرہ سۅمبرن تہ پننہِ شعری شخصیژ متعلق امۍ سنزِ بے نیازی مد نظر آیہ میہ یم تریہ لفظ امۍ سندِ قصیدہ منزہ اتھۍ: "یم میانۍ سخن”۔ اوت تام ٲسۍ امۍ سنزن کتابن ہندۍ ناو اکھ پیکر، اکھ تصور تہ اکھ استعارہ برونہہ کن انان۔ میہ اون یمن لفظن ہندِ دسۍ یمن ہند لفظی پہلو برونہہ کن۔ یمن لفظن منز باسیہ میہ بے نیازی تہِ، طنز تہِ تہ دعوی تہِ۔ میہ ییلہ کامل صابس یہ ناو تجویز کور، سونچمت آسین زِ میون ناو تھاونک راز چھس کتھہ تام پاٹھۍ اتھہِ آمت، تہ شاید اتھۍ پیش نظر وونن "ٹھیک چھہ”۔ نتہ ما آسہِ ہس پانس تہِ یتھے ہیو کانہہ ناو ذہنس منز، کنہ اتھ منز تہِ ٲس تسنز بے نیازی۔
میہ باسان "یم میانۍ سخن” چھپاونہ دنس منز ما آسہِ ہے پوتس امس میہ ہوس نابکار نیچوۍ سنز خوشی مقصد!
kas_Arab kas_Arab kas_Arab kas_Arab kas_Arab kas_Arab